ID-Deċiżjoni tal-Kummissjoni
tad-9 ta’ Lulju, 1997
dwar regolament tekniku komuni għall-ħtiġiet ġenerali ta’ konnessjoni għal Tagħmir Terminali ta’ Data (DTE) għall-konnessjoni ma’ Networks ta’ Data Pubbliċi bil-Kommutazzjoni tal-Pakkett (PSPDNs) li joffri interfaces tar-Rakkomandazzjoni CCITT X.25
(Test b’rilevanza għall-żEE)
(97/545/KE)
IL-KUMMISSJONI TAL-KOMUNITAJIET EWROPEW,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/263/KEE tad-29 ta’ April 1991 dwar l-approssimazzjoni tal-liġijiet ta’ l-Istati Membri rigward tagħmir terminali tat-telekomunikazzjoni, inkluż r-rikonoxximent reċiproku tal-konformità tagħhom [1], kif emendata bid-Direttiva 93/68/KEE [2], u partikolarment it-tieni inċiż ta’ l-Artikolu 6(2) ta’ din,
Billi l-Kummissjoni adottat il-miżura li tidentifika t-tip ta’ tagħmir terminali li għalih huwa meħtieġ regolament tekniku komuni, kif ukoll id-dikjarazzjoni ta’ l-iskop assoċjata magħha;
Billi għandhom ikunu adottati l-istandards armonizzati korrispondenti, jew partijiet minnhom, li jimplimentaw il-ħtiġiet essenzjali li għandhom jitbiddlu f’regolamenti tekniċi komuni;
Billi biex tkun żgurata l-kontinwità ta’ aċċess għal swieq għal manifatturi, huwa meħtieġ li jkunu stabbiliti disposizzjonijiet ta’ transizzjoni rigward tagħmir approvat skond id-Deċiżjoni tal-Kummissjoni 96/71/KE [3];
Billi d-Deċiżjoni 96/71/KE għandha tkun revokata b’effett mit-tmiem tal-perjodu ta’ transizzjoni;
Billi r-regolament tekniku komuni adottat f’din id-Deċiżjoni huwa bi qbil ma’ l-opinjoni ta’ ACTE,
ADOTTAT DIN ID-DEĊIŻJONI:
Artikolu 1
1. Din id-Deċiżjoni għandha tapplika għal tagħmir terminali ta’data maħsub għall-konnessjoni man-Networks ta’ Data Pubbliċi bil-Kommutazzjoni tal-Pakkett (PSPDNs) għall-interfaces tar-Rakkomandazzjoni CCITT X.25, f’rati ta’ sinjalizzazzjoni ta’ data sa 1920 kbit/s, li jużaw interfaces li joħorġu minn Rakkomandazzjonijiet X.21 u X.21 bis, u li jaqgħu fil-qasam ta’ l-applikazzjoni tal-istandard armonizzat identifikat fl-Artikolu 2(1).
2. Din id-Deċiżjoni tistabbilixxi regolament tekniku komuni li jkopri l-ħtiġiet ġenerali ta’ konnessjoni għal tagħmir terminali li għalih jirreferi l-paragrafu 1.
Artikolu 2
1. Ir-regolament tekniku komuni għandu jinkludi l-istandard armonizzat mħejji mill-korp rilevanti ta’ standardizzazzjoni li jimplimenta safejn ikunu applikabbli l-ħtiġiet essenzjali li għalihom jirreferi l-Artikolu 4(d) u (f) tad-Direttiva 91/263/KEE. Ir-riferenza għal-istandard hija mniżżla fl-Anness.
2. It-tagħmir terminali kopert b’din id-Deċiżjoni għandu jikkonforma mar-regolament tekniku komuni li għalih jirreferi l-paragrafu 1, għandu jilħaq il-ħtiġiet essenzjali li għalihom jirreferi l-Artikolu 4(a) u (b) tad-Direttiva 91/263/KEE, u għandu jilħaq il-ħtiġiet ta’ kull Direttiva oħra applikabbli, partikolarment id-Direttivi tal-Kunsill 73/23/KEE [4] u 89/336/KEE [5].
Artikolu 3
Il-Korpi Notifikati nominati biex iwettqu l-proċeduri li għalihom jirreferi l-Artikolu 9 tad-Direttiva 91/263/KEE għandhom, rigward tagħmir terminali kopert bl-Artikolu 1(1) ta’ din id-Deċiżjoni, jużaw jew jiżguraw l-użu tal-istandard armonizzat li għalih jirreferi l-Artikolu 2(1) l-iktar tard sa żmien sena min-notifika ta’ din id-Deċiżjoni.
Artikolu 4
1. Id-Deċiżjoni 96/71/KEE għandha tkun revokata b’effett mid-data sena wara n-notifika ta’ din id-Direttiva.
2. It-tagħmir terminali, approvat skond id-Direttiva 96/71/KE jista’ jkompli jitqiegħed fis-suq u jitħaddem basta iżda li approvazzjoni bħal din tingħata mhux iktar tard minn sena wara n-notifika ta’ din id-Deċiżjoni.
Artikolu 5
Din id-Deċiżjoni hija indirizzata lill-Istati Membri.
Magħmula fi Brussel, 9 ta’ Lulju, 1997.